"Poate nu ştiţi, dar sunt fiul ilegitim al lui Ilie Năstase şi al Nadiei Comăneci şi am venit acasă", a declarat Chad Smith, glumind, jurnaliştilor prezenţi la aeroport. El a adăugat, despre concertul de vineri seară, că publicul se va distra foarte mult, potrivit imaginilor difuzate de realitatea.net.

Membrii trupei Red Hot Chili Peppers, care concertează în premieră în România vineri seară, pe Arena Naţională, au ajuns la Bucureşti joi, în jurul orei 17.58, cu un avion privat, care a aterizat pe Aeroportul Băneasa.

Surse oficiale au declarat pentru MEDIAFAX că membrii trupei ar urma să plece din România după susţinerea concertului de pe Arena Naţională.

Miercuri, ei au concertat la Zagreb, iar de la Bucureşti vor pleca la Sofia, unde au programat un concert pe 1 septembrie.

Concertul formaţiei Red Hot Chili Peppers, organizat de Emagic, va fi primul eveniment muzical de pe Arena Naţională.

Publicul va avea acces pe stadion vineri de la ora 17.00. Trupele care vor cânta în deschiderea concertului Red Hot Chili Peppers sunt AAAK şi Grimus, cea dintâi urmând să urce pe scenă în jurul orei 18.30. Rockerii americani vor începe concertul după lăsarea întunericului.

Cât vor sta la Bucureşti, muzicienii şi membrii familiilor lor vor mânca numai preparate cu specific american, de care se va ocupa bucătarul trupei.

Totodată, potrivit organizatorilor, staff-ul trupei a solicitat amenajarea unei camere de relaxare în backstage, unde Anthony, Flea, Josh şi Chad să se poată destinde înaintea show-ului. Această cameră pentru meditaţie ("meditation room") nu trebuie să fie sub nicio formă de culoare albastră, însă trebuie să fie cât mai aerisită, luminată natural şi amenajată cu draperii, covoare şi numeroase plante verzi. Din această încăpere nu trebuie să lipsească o măsuţă de cafea, apa plată, berea fără alcool, lumânările parfumate, boluri cu fructe şi legume de sezon, brânzeturi şi prăjituri din orez.

Pe lângă această cameră destinată exclusiv relaxării înainte de concert, trupa mai doreşte două cabine separate, izolate fonic, în care Chad Smith, toboşarul trupei, şi solistul Anthony Kiedis să poată repeta în voie cu o oră înainte de show-ul de pe Arena Naţională.

Concertul formaţiei Red Hot Chili Peppers la Bucureşti face parte din turneul de promovare a celui mai recent material discografic al ei,"I'm With You". Turneul a debutat pe 27 iulie, în SUA, în prezent desfăşurându-se în Europa.

Înfiinţat în urmă cu aproape 30 de ani, de Flea (chitară bas) şi Anthony Kiedis (solist), buni prieteni din copilărie, grupul californian Red Hot Chili Peppers a devenit unul dintre numele majore din muzica rock a anilor 1990.

Trupa a lansat până în prezent 10 albume, debutând cu "The Red Hot Chili Peppers" (1984) şi continuând cu "Freaky Styley" (1985), "The Uplift Mofo Party Plan" (1987), "Mother's Milk" (1989), "Blood Sugar Sex Magik" (1991), "One Hot Minute", "Californication" (1999), "By the Way" (2002), "Stadium Arcadium" (2006) şi "I'm with You" (2011).

Una dintre cele mai de succes trupe din istoria rockului, Red Hot Chili Peppers a vândut mai mult de 70 de milioane de discuri, inclusiv 5 LP-uri premiate de mai multe ori cu discul de platină, şi a câştigat şapte premii Grammy.

Red Hot Chili Peppers au revenit în forţă pe piaţa muzicală în vara acestui an, odată cu lansarea materialului discografic "I'm With You", al 10-lea album de studio din cariera grupului californian, după o pauză de cinci ani şi după plecarea chitaristului John Frusciante.